– Todistajansuojeluohjelmalla ja sillä, että ihmiset uskaltavat todistaa ja pystytään suojelemaan todistajiksi ryhtyviä, on suuri yhteiskunnallinen merkitys, sanoo KRP:n tiedusteluosaston päällikkö Sanna Palo MTV Uutisille.

Todistajansuojelu nousi otsikoihin tällä viikolla, kun Helsingin huumepoliisin ex-päällikön Jari Aarnion oikeudenkäynnissä todistanut prostituoitu "Saara" kertoi Iltalehden haastattelussa pelkäävänsä henkensä puolesta ja olevansa todistajansuojeluohjelmassa.

KRP ei ota kantaa yksittäistapauksiin – todistajansuojeluohjelmat ovat salaisista salaisinta tietoa. Palo kuitenkin tähdentää yleisellä tasolla, että ohjelma vaatii suojeltavalta kovaa sitoutumista ohjelman periaatteisiin.

– Jos sitoutuminen puuttuu, suojelu ei ole mahdollista, Palo sanoo.

Todistajansuojeluohjelmassa on kyse suojeltavan henkeä ja terveyttä uhkaavan vaaran torjumisesta. Käytännössä se tarkoittaa yleensä uutta asuinpaikkaa, peitehenkilöllisyyttä ja muita suojelutoimia.

Todistajia julmien kohtaloiden uhreina

(artikkeli jatkuu alla)

(artikkeli jatkuu alla)

– Todistajia on joutunut julmien kohtaloiden uhreiksi. On ollut hyvin raakaa väkivaltarikollisuutta niitä henkilöitä kohtaan, jotka ovat tienneet liikaa jengien tekemistä rikoksista. Jopa hengestään on saattanut päästä ihminen, joka tietää liian paljon, Palo kertoo.